Narodna skupština
20051114

Gospodine Nikoliću, ni vi ni ja nismo sudije, ni vi ni ja ne presuđujemo u pravosuđu, niti vodimo istragu protiv krivičnih dela koje pojedinci izvrše u ovom društvu. Nisam ovde govorio o krađi u privredi, niti sam govorio o krivičnim delima koja se možda nekome mogu staviti na teret. Govorio sam o krađi mandata u ovoj narodnoj skupštini. Govorio sam o tome da Bogoljub Karić otvoreno tvrdi i otvoreno se hvali time da može da kupuje narodne poslanike u Narodnoj skupštini. Nemojte, da bi vešto političarili i politikantstvo vodili sa mnom za ovom govornicom, zamenjivati teze. Pustite tu priču. Ovde nisam govorio u odbranu SRS, ni DSS, nego u odbranu ove skupštine. Kada god neko napadne mandat SRS u ovoj skupštini, sa strane, pokušavajući da ga kupi, otvoreno ćemo biti protiv toga, kao što smo to bili i onda. Da nekoga koristimo ovde za glasanje, čak i da je glasao, a tvrdim da nije, a videćemo kasnije listinge za glasanje, čak i ako je to tako, gospodine Nikoliću, to nema nikakve veze sa nama, nego sa Bogoljubom Karićem i onim što nam on radi u ovoj skupštini. Prema tome, najlepše vas molim, u ime interesa ove skupštine, nemojte nasedati na provokacije koje dolaze van zidova ove skupštine.